പി.​എം.​എ. ജബ്ബാർ

പുതിയവീട്ടിൽ മുഹമ്മദ് മുസലിയാർ അബ്ദുൽ ജബ്ബാർ (പി.എം.എ. ജബ്ബാർ), പഴയകാലത്ത് മാപ്പിളപ്പാട്ട് രംഗത്ത് ശ്രദ്ധേയനായിരുന്ന ഒരു കവിയാണ്. ഒരു അഡാർ ലവ്" എന്ന 2019 ൽ പുറത്തിറങ്ങിയ സിനിമയ്ക്ക് ശ്രദ്ധ നേടിക്കൊടുക്കുന്നതിൽ മുഖ്യപങ്ക് വഹിച്ച  "മാണിക്യ മലരായ പൂവി" എന്ന ഗാനത്തോടെ അദ്ദേഹം വീണ്ടും വാർ‌ത്തകളിൽ ഇടം പിടിച്ചിരുന്നു. യു ട്യൂബിൽ റിലീസായി ഏകദേശം 48 മണിക്കൂറിനുള്ളിൽത്തന്നെ 27 ലക്ഷത്തിലധികം പേർ ഈ ഗാനം ആസ്വദിച്ചിരുന്നു.

ജീവിതരേഖ
പി.എം.എ. ജബ്ബാർ തൃശൂർ ജില്ലയിൽ കൊടുങ്ങല്ലൂരിലെ കരൂപ്പടന്നയിലെ പുതിയവീട്ടിൽ പരേതനായ മുഹമ്മദ് മുസലിയാർ-ആമിന ദമ്പതികളുടെ മകനാണ്. കൊടുങ്ങല്ലൂർ കുഞ്ഞുക്കുട്ടൻ തമ്പുരാൻ കോളജിൽ പ്രീഡിഗ്രി പഠനം പൂർത്തിയാക്കിയതിനുശേഷം ഒരു മദ്രസാ അദ്ധ്യാപകനായാണ് അദ്ദേഹം ജീവതമാരംഭിച്ചത്. ഖത്തറിൽ ഒരു ദശാബ്ദത്തിലേറെക്കാലം ജോലി ചെയ്തതിനു ശേഷമാണ് അദ്ദേഹം സൌദി അറേബ്യയിലെത്തി. ജബ്ബാർ കഴിഞ്ഞ 15 വർഷങ്ങളായി റിയാദിലെ മലാസ് മേഖലയിലുള്ള അർബഈൻ തെരുവിലെ ആഷിഖ്​ ​സ്​റ്റോർ എന്ന പലവ്യഞ്ജനശാലയിലെ ജീവനക്കാരനാണ്. ഐഷാബിയാണ് പത്നി. അമീൻ മുഹമ്മദ്, റഫീദ എന്നീ രണ്ട് മക്കളുണ്ട്. 

1978-ൽ ആകാശവാണിയിൽ ആലപിക്കുന്നതിനായി രചിക്കപ്പെട്ട "മാണിക്യ മലരായ" എന്ന ഗാനം അക്കാലത്തുതന്നെ ഹിറ്റായി മാറുകയും ജനശ്രദ്ധ നേടുകയും ചെയ്തിരുന്നു. 1992-ൽ "ഏഴാം ബഹർ" എന്ന ഓഡിയോ ആൽബത്തിൻറെ ഭാഗമായ ഈ ഗാനം ആദ്യമായി ഈണം നൽകി ആകാശവാണിയിൽ ആലപിച്ചത് റഫീഖ് തലശ്ശേരിയായിരുന്നു. പിന്നീട് പ്രസിദ്ധ മാപ്പിളപ്പാട്ട് ഗായകൻ എരിഞ്ഞോളി മൂസ ആലപിച്ചതോടെയാണ് ഈ മാപ്പിളപ്പാട്ടിന് വിപുലമായ ജനപ്രീതി ലഭിച്ചത്. 1972-ൽ മാപ്പിളപ്പാട്ടു രചനയിലേയ്ക്കു തിരിഞ്ഞ അദ്ദേഹം ഏകദേശം 15 വർഷത്തോളം ആ രംഗത്തുണ്ടായിരുന്നു. ഏകദേശം 500 ലേറെ മാപ്പിളപ്പാട്ടുകൾ ജബ്ബാറിൻറേതായി പുറത്തിറങ്ങിയിട്ടുണ്ടെങ്കിലും അദ്ദേഹം കൂടുതൽ ശ്രദ്ധിക്കപ്പെടുന്നത് നാലു പതിറ്റാണ്ടുകൾക്കു ശേഷമുള്ള ഈ ഗാനത്തിൻറെ ആധുനിക അവതരണത്തോടെയാണ്. റിയാദിലെ മാപ്പിളപ്പാട്ട് രംഗത്തു ശ്രദ്ധേയനായ സത്താർ മാവൂർ എന്ന ഗായകൻ ചിട്ടപ്പെടുത്തിയ ജബ്ബാറിൻറെ 12 ഗാനങ്ങൾ  "അറേബ്യൻ നശീദ്" എന്ന പേരിലുള്ള ഒരു ആൽബമായി പുറത്തിറങ്ങിയിരുന്നു.

അവലംബം

വർഗ്ഗം:മാപ്പിളപ്പാട്ട് രചയിതാക്കൾ
വർഗ്ഗം:ചലച്ചിത്ര ഗാനരചയിതാക്കൾ